title: Unionin tuomioistuimen päätös (EU) 2016/2386, annettu 20 päivänä syyskuuta 2016, unionin yleiselle tuomioistuimelle sen työjärjestyksen 105 artiklan mukaisesti toimitettuihin tietoihin tai asiakirjoihin sovellettavista turvallisuussäännöistä

text:
               24.12.2016

               FI

               Euroopan unionin virallinen lehti

               L 355/5

         UNIONIN TUOMIOISTUIMEN PÄÄTÖS (EU) 2016/2386,
   annettu 20 päivänä syyskuuta 2016,
   unionin yleiselle tuomioistuimelle sen työjärjestyksen 105 artiklan mukaisesti toimitettuihin tietoihin tai asiakirjoihin sovellettavista turvallisuussäännöistä
   UNIONIN TUOMIOISTUIN, joka
   ottaa huomioon työjärjestyksen ja erityisesti sen 190 a artiklan 5 kohdan
   sekä katsoo seuraavaa:

               (1)

               Unionin yleisen tuomioistuimen työjärjestyksen 105 artiklan 1 ja 2 kohdan mukaan oikeudenkäynnin varsinainen asianosainen voi omasta aloitteestaan tai unionin yleisen tuomioistuimen annettua määräyksen asian selvittämistoimesta toimittaa tietoja tai asiakirjoja, jotka liittyvät unionin tai sen yhden tai useamman jäsenvaltion turvallisuuteen tai niiden kansainvälisten suhteiden hoitamiseen. Kyseisen artiklan 3–10 kohdassa määrätään tällaisiin tietoihin tai asiakirjoihin sovellettavista menettelysäännöistä.

               (2)

               Koska tällaiset tiedot tai asiakirjat ovat arkaluonteisia ja luottamuksellisia, unionin yleisen tuomioistuimen työjärjestyksen 105 artiklassa vahvistetun järjestelmän täytäntöönpano edellyttää asianmukaisten turvallisuussääntöjen käyttöönottoa kyseisten tietojen tai asiakirjojen suojaamisen korkean tason varmistamiseksi.

               (3)

               Tämän vuoksi turvallisuussääntöjä on sovellettava kaikkiin kyseisen työjärjestyksen 105 artiklan 1 tai 2 kohdan nojalla toimitettuihin tietoihin tai asiakirjoihin, jotka ovat EU:n turvallisuusluokiteltuja tietoja tai joiden osalta ne toimittanut varsinainen asianosainen on ilmoittanut, että niiden ilmaiseminen toiselle varsinaiselle asianosaiselle vaarantaisi unionin tai sen jäsenvaltioiden turvallisuuden tai niiden kansainvälisten suhteiden hoitamisen siinäkin tapauksessa, etteivät nämä tiedot tai asiakirjat ole EU:n turvallisuusluokiteltuja tietoja.

               (4)

               Jotta varmistettaisiin kyseisten tietojen tai asiakirjojen suojaamisen korkea taso, niiden suojaamista koskevien perusperiaatteiden ja vähimmäisvaatimusten esikuvaksi on otettu vastaavat periaatteet ja vaatimukset, joita EU:n turvallisuusluokiteltujen tietojen suojaamisesta annettujen unionin toimielinten sääntöjen ja erityisesti Euroopan unionin neuvoston, Euroopan parlamentin ja Euroopan komission antamien sääntöjen mukaan sovelletaan SECRET UE/EU SECRET -turvallisuusluokiteltujen tietojen suojaamiseen.

               (5)

               Unionin yleisen tuomioistuimen työjärjestyksen 105 artiklan 1 tai 2 kohdan mukaisesti toimitetut tiedot tai asiakirjat merkitään Euroopan unionin tuomioistuimen käyttämällä erityisellä FIDUCIA-merkinnällä, joka osoittaa turvallisuussäännöt, joita niihin sovelletaan koko sen ajan, jonka asian käsittely kestää unionin yleisessä tuomioistuimessa ja, jos ratkaisuun haetaan muutosta, myös unionin tuomioistuimessa. FIDUCIA-merkinnän tekeminen ja tämän merkinnän poistaminen eivät vaikuta unionin yleiselle tuomioistuimelle toimitettujen tietojen luokitteluun.

               (6)

               Pääsy FIDUCIA-tietoihin järjestetään noudattaen niihin kohdistuvan tiedonsaantitarpeen periaatetta,

         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä

               a)

               ’turvallisuusviranomaisella’ tarkoitetaan Euroopan unionin tuomioistuimen nimeämää sen turvallisuudesta vastaavaa viranomaista, joka voi kokonaan tai osaksi delegoida tässä päätöksessä säädettyjen tehtävien suorittamisen

               b)

               ’FIDUCIA-toimistolla’ tarkoitetaan FIDUCIA-tietojen hallinnoinnista huolehtivaa Euroopan unionin tuomioistuimen toimistoa

               c)

               ’haltijalla’ tarkoitetaan asianmukaisesti valtuutettua henkilöä, jolla on todetun tiedonsaantitarpeen perusteella hallussaan FIDUCIA-tietoa ja joka on sen vuoksi velvollinen huolehtimaan sen suojaamisesta

               d)

               ’asiakirjalla’ tarkoitetaan tietoa sen muodosta tai fyysisistä ominaisuuksista riippumatta

               e)

               ’tiedolla’ tarkoitetaan kirjallista tai suullista tietoa sen tallennevälineestä tai laatijasta riippumatta

               f)

               ’EU:n turvallisuusluokitelluilla tiedoilla’ tarkoitetaan mitä tahansa tietoja tai aineistoja, joille on määritelty EU:n turvallisuusluokka unionin toimielimissä sovellettavien asiaa koskevien sääntöjen mukaisesti ja jotka kuuluvat johonkin seuraavista luokista:

                           —

                           TRÈS SECRET UE/EU TOP SECRET

                           —

                           SECRET UE/EU SECRET

                           —

                           CONFIDENTIEL UE/EU CONFIDENTIAL

                           —

                           RESTREINT UE/EU RESTRICTED

               g)

               ’FIDUCIA-tiedolla’ tarkoitetaan jokaista tietoa, joka on merkitty FIDUCIA-merkinnällä

               h)

               FIDUCIA-tiedon ’käsittelyllä’ tarkoitetaan kaikkia niitä toimenpiteitä, joita FIDUCIA-tietoihin kohdistuu koko sinä aikana, jonka asian käsittely unionin tuomioistuimessa kestää. Kyse on siten niiden rekisteröinnistä, tutkimisesta, tuottamisesta, jäljentämisestä, säilyttämisestä, palauttamisesta ja hävittämisestä.

         2 artikla
   Kohde ja soveltamisala
   1.   Tällä päätöksellä vahvistetaan FIDUCIA-tietojen suojaamista koskevat perusperiaatteet ja vähimmäisvaatimukset unionin tuomioistuimessa vireillä olevan oikeudenkäynnin yhteydessä.
   2.   Näitä perusperiaatteita ja vähimmäisvaatimuksia sovelletaan kaikkeen FIDUCIA-tietoon sekä kaikkeen sen suulliseen tai kirjalliseen käyttöön ja siitä tällä päätöksellä vahvistettujen turvallisuussääntöjen mukaisesti mahdollisesti otettuihin jäljennöksiin.
   3 artikla
   Jättämis- ja palauttamismenettely
   Tällä päätöksellä vahvistettujen sääntöjen noudattamiseksi

               —

               varsinaisen asianosaisen on ilmoitettava unionin yleisen tuomioistuimen kirjaamolle, minä päivänä unionin yleisen tuomioistuimen työjärjestyksen 105 artiklan 1 tai 2 kohdassa tarkoitetut tiedot tai asiakirjat jätetään

               —

               varsinaisen asianosaisen on unionin yleisen tuomioistuimen kirjaamon edustajan saattamana jätettävä kyseisen työjärjestyksen 105 artiklan 1 tai 2 kohdassa tarkoitetut tiedot tai asiakirjat FIDUCIA-toimistoon sellaisena aikana, jolloin kirjaamo on avoinna yleisölle

               —

               varsinaisen asianosaisen, joka on toimittanut unionin yleisen tuomioistuimen työjärjestyksen 105 artiklan 1 tai 2 kohdassa tarkoitettuja tietoja tai asiakirjoja, on unionin yleisen tuomioistuimen kirjaamon edustajan läsnä ollessa noudettava ne FIDUCIA-toimistosta, jollei tämä asianosainen anna lupaa niiden ilmaisemiseen työjärjestyksen 105 artiklan 4 kohdan mukaisesti, heti, kun se on pyytänyt ne takaisin työjärjestyksen 105 artiklan 7 kohdan mukaisesti, taikka heti Euroopan unionin tuomioistuimen perussäännön 56 artiklan ensimmäisessä kohdassa vahvistetun määräajan päättymisen jälkeen, jollei muutosta ole haettu tässä määräajassa

               —

               jos unionin yleisen tuomioistuimen ratkaisuun on haettu muutosta Euroopan unionin tuomioistuimen perussäännön 56 artiklan ensimmäisessä kohdassa vahvistetussa määräajassa, asian käsittelyn yhteydessä unionin yleisen tuomioistuimen työjärjestyksen 105 artiklan 1 tai 2 kohdan mukaisesti toimitetut tiedot tai asiakirjat jätetään unionin tuomioistuimen käytettäviksi. Tässä tarkoituksessa unionin yleisen tuomioistuimen kirjaaja ilmoittaa heti muutoksenhausta tiedon saatuaan unionin tuomioistuimen kirjaajalle lähettämällään kirjeellä, että kyseiset tiedot tai asiakirjat jätetään unionin tuomioistuimen käytettäviksi. Unionin yleisen tuomioistuimen kirjaaja ilmoittaa samanaikaisesti turvallisuusviranomaiselle, että kyseiset tiedot tai asiakirjat on jätettävä unionin tuomioistuimen käytettäviksi niitä fyysisesti siirtämättä. Tämä ilmoitus rekisteröidään FIDUCIA-toimistossa. Varsinaisen asianosaisen, joka on toimittanut kyseiset tiedot tai asiakirjat, on unionin tuomioistuimen kirjaamon edustajan läsnä ollessa noudettava ne takaisin FIDUCIA-toimistosta heti muutoksenhakuasian käsittelyn päätteeksi annetun ratkaisun tiedoksiannon jälkeen, paitsi jos asia on palautettu unionin yleisen tuomioistuimen ratkaistavaksi

               —

               jos asia on palautettu unionin yleiseen tuomioistuimeen, unionin tuomioistuin jättää kyseessä olevat tiedot tai asiakirjat unionin yleisen tuomioistuimen käytettäviksi heti muutoksenhakuasian käsittelyn päätteeksi annetun ratkaisun tiedoksiannon jälkeen. Tässä tarkoituksessa unionin tuomioistuimen kirjaaja ilmoittaa unionin yleisen tuomioistuimen kirjaajalle, että kyseiset tiedot tai asiakirjat jätetään unionin yleisen tuomioistuimen käytettäviksi. Unionin tuomioistuimen kirjaaja ilmoittaa samanaikaisesti turvallisuusviranomaiselle, että kyseiset tiedot tai asiakirjat on jätettävä unionin yleisen tuomioistuimen käytettäviksi niitä fyysisesti siirtämättä. Tämä ilmoitus rekisteröidään FIDUCIA-toimistossa. Varsinaisen asianosaisen, joka on toimittanut kyseiset tiedot tai asiakirjat, on unionin yleisen tuomioistuimen kirjaamon edustajan läsnä ollessa noudettava ne takaisin FIDUCIA-toimistosta heti Euroopan unionin tuomioistuimen perussäännön 56 artiklan ensimmäisessä kohdassa vahvistetun määräajan päättymisen jälkeen, jollei muutosta ole haettu tässä määräajassa.

         4 artikla
   FIDUCIA-merkintä
   1.   FIDUCIA-toimisto varustaa FIDUCIA-merkinnällä kaikki unionin yleisen tuomioistuimen työjärjestyksen 105 artiklan 1 tai 2 kohdan mukaisesti toimitetut tiedot tai asiakirjat.
   2.   FIDUCIA-toimisto varustaa FIDUCIA-merkinnällä myös kaikki tiedot, joissa kokonaan tai osittain toistetaan kyseisen työjärjestyksen 105 artiklan 1 tai 2 kohdan mukaisesti toimitettujen tietojen tai asiakirjojen sisältö, sekä kaikki tällaisten tietojen tai asiakirjojen jäljennökset.
   3.   FIDUCIA-toimisto varustaa FIDUCIA-merkinnällä myös kaikki tämän päätöksen nojalla laatimansa asiakirjat ja rekisterit, joiden oikeudeton paljastaminen saattaisi vaarantaa unionin tai sen yhden tai useamman jäsenvaltion turvallisuuden tai niiden kansainvälisten suhteiden hoitamisen.
   4.   FIDUCIA-merkintä tehdään näkyvällä tavalla kaikille sivuille ja tallenteille, jotka sisältävät FIDUCIA-tietoja.
   5.   FIDUCIA-merkinnän tekeminen ja sen poistaminen siten kuin liitteessä III säädetään eivät vaikuta unionin yleiselle tuomioistuimelle toimitettujen tietojen turvallisuusluokitukseen.
   5 artikla
   FIDUCIA-tietojen suojaaminen
   1.   FIDUCIA-tietoja suojataan vastaavalla tavalla kuin luokkaan SECRET UE/EU SECRET kuuluvia EU:n turvallisuusluokiteltuja tietoja suojataan unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisesti.
   2.   Kaikkien FIDUCIA-tietojen haltijoiden on suojattava niitä tämän päätöksen mukaisesti.
   6 artikla
   Turvallisuusriskien hallinta
   1.   FIDUCIA-tietoihin kohdistuvia riskejä hallitaan riskianalyysiprosessina, jossa pyritään määrittelemään tunnetut turvallisuusriskit ja turvatoimet riskien vähentämiseksi hyväksyttävälle tasolle tässä päätöksessä säädettyjen perusperiaatteiden ja vähimmäisvaatimusten mukaisesti sekä soveltamaan kyseisiä turvatoimia. Turvallisuusviranomainen arvioi jatkuvasti turvatoimien tehokkuutta.
   2.   Turvatoimet FIDUCIA-tietojen suojaamiseksi koko sinä aikana, jonka asian käsittely unionin tuomioistuimessa kestää, on suhteutettava erityisesti kyseisten tietojen tai aineistojen muotoon ja määrään, FIDUCIA-toimiston tilojen sijaintiin ja rakenteeseen sekä paikallisesti arvioituun vihamielisen ja/tai rikollisen toiminnan uhkaan vakoilu, sabotaasi ja terrorismi mukaan luettuina.
   3.   Euroopan unionin tuomioistuimen sisäisessä varautumissuunnitelmassa on otettava huomioon tarve suojata FIDUCIA-tiedot hätätilanteissa, jotta estetään luvaton pääsy tietoihin, tietojen ilmitulo tai niiden eheyden tai käytettävyyden menettäminen.
   4.   Euroopan unionin tuomioistuimen sisäiseen varautumissuunnitelmaan on sisällytettävä ennalta ehkäiseviä ja korjaavia toimenpiteitä, jotta minimoitaisiin merkittävien toimintahäiriöiden tai poikkeuksellisten tapahtumien vaikutukset FIDUCIA-tietojen käsittelyyn ja säilyttämiseen.
   7 artikla
   Henkilöstöturvallisuus
   1.   Pääsy FIDUCIA-tietoihin myönnetään ainoastaan henkilöille,

               —

               joilla on tiedonsaantitarve

               —

               jotka on valtuutettu pääsemään FIDUCIA-tietoihin, jollei tämän artiklan 2 kohdasta muuta johdu

               —

               joille on tiedotettu heidän vastuustaan.

         2.   Unionin tuomioistuimen tuomarit ja julkisasiamiehet katsotaan suoraan tehtävänsä nojalla valtuutetuiksi pääsemään FIDUCIA-tietoihin.
   3.   Liitteessä I vahvistetaan tarkemmat säännökset menettelystä sen selvittämiseksi, voidaanko Euroopan unionin tuomioistuimen virkamies tai muu toimihenkilö hänen lojaaliutensa, rehellisyytensä ja luotettavuutensa huomioon ottaen valtuuttaa pääsemään FIDUCIA-tietoihin.
   4.   Kaikille asianomaisille henkilöille on selvitettävä heidän vastuunsa ja heidän on kirjallisesti vakuutettava tuntevansa nämä vastuunsa, ennen kuin heidät päästetään FIDUCIA-tietoihin, ja säännöllisin väliajoin tämän jälkeen.
   8 artikla
   Fyysinen turvallisuus
   1.   ’Fyysisellä turvallisuudella’ tarkoitetaan fyysisten ja teknisten suojatoimenpiteiden toteuttamista niin, että estetään luvaton pääsy FIDUCIA-tietoihin.
   2.   Fyysisten turvatoimien tarkoituksena on estää tunkeutuminen salaa tai väkisin, ehkäistä, estää ja havaita luvattomat toimet ja mahdollistaa henkilön tunnistaminen sen mukaan, onko hänet valtuutettu pääsemään FIDUCIA-tietoihin tiedonsaantitarpeen periaatteen mukaisesti. Tällaiset toimet on määriteltävä riskinhallintaprosessin perusteella.
   3.   Fyysiset turvatoimet toteutetaan FIDUCIA-toimiston tiloissa, joissa FIDUCIA-tietoja käsitellään ja säilytetään. Näiden toimenpiteiden tarkoituksena on varmistaa, että FIDUCIA-tietoja suojataan vastaavalla tavalla kuin luokkaan SECRET UE/EU SECRET kuuluvia EU:n turvallisuusluokiteltuja tietoja suojataan unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisesti. Mitään FIDUCIA-tietoja ei saa säilyttää eikä tutkia muualla kuin tähän tarkoitetuissa FIDUCIA-toimiston tiloissa, jotka sijaitsevat turva-alueeksi määritellyn alueen sisäpuolella.
   4.   FIDUCIA-tietojen suojaamiseen saa käyttää vain välineitä tai laitteita, jotka on hyväksytty unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisesti.
   5.   Tämän artiklan täytäntöönpanosäännökset vahvistetaan liitteessä II.
   9 artikla
   FIDUCIA-tietojen hallinnointi
   1.   ’FIDUCIA-tietojen hallinnoinnilla’ tarkoitetaan hallinnollisten toimenpiteiden soveltamista FIDUCIA-tietojen suojaamiseksi koko sinä aikana, jonka asian käsittely unionin tuomioistuimessa kestää, sekä niiden valvomiseksi siten, että autetaan estämään ja havaitsemaan tällaisten tietojen tahallinen tai tahaton vaarantuminen tai katoaminen.
   2.   FIDUCIA-tietojen hallinnointitoimet liittyvät erityisesti FIDUCIA-tietojen rekisteröintiin, tutkimiseen, tuottamiseen, jäljentämiseen, säilyttämiseen, palauttamiseen ja hävittämiseen.
   3.   FIDUCIA-tiedot rekisteröidään FIDUCIA-toimistossa niiden vastaanottamisen yhteydessä ennen niiden käsittelyä.
   4.   Turvallisuusviranomainen tarkastaa FIDUCIA-toimiston tilat säännöllisesti.
   5.   Tämän artiklan täytäntöönpanosäännökset vahvistetaan liitteessä III.
   10 artikla
   Sähköisessä muodossa käsiteltävien FIDUCIA-tietojen suojaaminen
   1.   FIDUCIA-tietojen käsittelyä varten käytettävät viestintä- ja tietojärjestelmät (tietokoneet ja oheislaitteet) sijaitsevat FIDUCIA-toimiston tiloissa. Ne toimivat täysin erillään kaikista tietoverkoista.
   2.   Turvatoimia toteutetaan FIDUCIA-tietojen käsittelyyn käytettävien tietotekniikkalaitteiden suojaamiseksi niin, että tahattomat sähkömagneettiset vuodot eivät vaaranna kyseisiä tietoja (turvatoimet ovat vastaavia kuin ne, joilla luokkaan SECRET UE/EU SECRET kuuluvia EU:n turvallisuusluokiteltuja tietoja suojataan unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisesti).
   3.   Turvallisuusviranomainen hyväksyy viestintä- ja tietojärjestelmät varmistauduttuaan siitä, että ne ovat EU:n turvallisuusluokiteltujen tietojen suojaamiseen unionin toimielimissä sovellettavien sääntöjen mukaisia.
   4.   Tämän artiklan täytäntöönpanosäännökset vahvistetaan liitteessä IV.
   11 artikla
   Yhteisöturvallisuus
   1.   ’Yhteisöturvallisuudella’ tarkoitetaan sellaisten turvatoimien soveltamista, joiden tarkoituksena on varmistaa, että toimielimen sopimuskumppanit huolehtivat FIDUCIA-tietojen suojaamisesta tietoverkosta erillään toimivien viestintä- ja tietojärjestelmien huoltamisen yhteydessä tai silloin, kun niiden on tehtävänsä vuoksi kiireellisesti siirrettävä FIDUCIA-tietoja niiden sijoittamiseksi turvalliseen paikkaan.
   2.   Turvallisuusviranomainen voi antaa jäsenvaltiossa rekisteröidyn sopimuskumppanin hoidettavaksi tehtäviä, joiden suorittaminen merkitsee tai edellyttää sopimuksen mukaisesti pääsyä FIDUCIA-tietoihin.
   3.   Turvallisuusviranomainen huolehtii siitä, että sopimuksia tehtäessä noudatetaan tällä päätöksellä vahvistettuja turvallisuutta koskevia vähimmäisvaatimuksia, jotka on mainittava sopimuksessa.
   4.   Sopimuskumppanin henkilökuntaan kuuluvien voidaan sallia pääsevän FIDUCIA-tietoihin vasta sen jälkeen, kun turvallisuusviranomainen on valtuuttanut heidät siihen kansallisen turvallisuusviranomaisen taikka kansallisen lain tai asetuksen säännösten mukaisesti toimivaltaisen muun turvallisuusviranomaisen antaman henkilöturvallisuusselvityksen perusteella.
   5.   Tämän artiklan täytäntöönpanosäännökset vahvistetaan liitteessä V.
   12 artikla
   FIDUCIA-tietojen digitaalisen levittämisen, ilmaisemisen ja vaihtamisen kielto
   1.   FIDUCIA-tietoja ei missään tapauksessa levitetä digitaalisessa muodossa.
   2.   Unionin tuomioistuin ei välitä FIDUCIA-tietoja unionin toimielimille, elimille, laitoksille tai virastoille eikä jäsenvaltioille, oikeudenkäynnin muille asianosaisille eikä millekään ulkopuoliselle taholle.
   13 artikla
   Tietoturvaloukkaukset ja FIDUCIA-tietojen vaarantuminen
   1.   Tietoturvaloukkaus tapahtuu, kun henkilö ei noudata tässä päätöksessä säädettyjä turvallisuussääntöjä tai laiminlyö niitä.
   2.   FIDUCIA-tiedot vaarantuvat, kun ne ovat tietoturvaloukkauksen seurauksena paljastuneet kokonaisuudessaan tai osittain muille kuin valtuutetuille tai valtuutetuiksi katsottaville henkilöille.
   3.   Tapahtuneesta tai epäillystä tietoturvaloukkauksesta on ilmoitettava välittömästi turvallisuusviranomaiselle.
   4.   Jos FIDUCIA-tietojen tiedetään tai voidaan perustellusti olettaa vaarantuneen tai kadonneen, turvallisuusviranomaisen on tiiviissä yhteistyössä unionin tuomioistuimen presidentin ja kirjaajan kanssa toteutettava asiaan sovellettavien säännösten mukaisesti kaikki asianmukaiset toimenpiteet

               a)

               ilmoittaakseen asiasta varsinaiselle asianosaiselle, joka on toimittanut kyseiset tiedot tai asiakirjat

               b)

               pyytääkseen toimivaltaista viranomaista aloittamaan hallinnollisen tutkinnan

               c)

               arvioidakseen unionin tai sen yhden tai useamman jäsenvaltion turvallisuudelle tai niiden kansainvälisten suhteiden hoitamiselle mahdollisesti aiheutuneen vahingon

               d)

               estääkseen tapahtuneen toistumisen

               e)

               ilmoittaakseen toimivaltaisille viranomaisille toteutetuista toimista.

         5.   Henkilölle, joka on vastuussa tässä päätöksessä säädettyjen turvallisuussääntöjen rikkomisesta, voidaan määrätä kurinpitoseuraamus asiaa koskevien säännösten mukaisesti. Henkilöön, joka on aiheuttanut FIDUCIA-tietojen vaarantumisen tai katoamisen, kohdistetaan kurinpidollisia ja/tai oikeudellisia toimenpiteitä asiaa koskevien säännösten mukaisesti.
   14 artikla
   Turvallisuusjärjestelyt unionin tuomioistuimessa
   1.   FIDUCIA-toimisto huolehtii FIDUCIA-tietojen suojaamisesta tämän päätöksen mukaisesti.
   2.   Turvallisuusviranomainen vastaa tämän päätöksen asianmukaisesta soveltamisesta. Tässä ominaisuudessa turvallisuusviranomainen

               a)

               panee täytäntöön Euroopan unionin tuomioistuimen turvallisuusperiaatteet ja arvioi niitä

               b)

               valvoo tämän päätöksen noudattamista FIDUCIA-toimistossa

               c)

               määrää tarvittaessa, siten kuin 13 artiklassa säädetään, tutkinnasta, joka koskee FIDUCIA-tietojen todettua tai epäiltyä vaarantumista tai katoamista

               d)

               huolehtii FIDUCIA-tietojen suojaamiseksi toteutettujen turvallisuusjärjestelyjen määräaikaistarkastuksista FIDUCIA-toimiston tiloissa.

         15 artikla
   Täytäntöönpanomääräykset
   Turvallisuusviranomainen antaa unionin tuomioistuimen kirjaajan suostumuksella käytännön määräykset tämän päätöksen täytäntöönpanosta.
   16 artikla
   Voimaantulo
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Luxemburgissa 20 päivänä syyskuuta 2016.

            Kirjaaja

         A. CALOT ESCOBAR

            Presidentti

         K. LENAERTS

      LIITE I

         HENKILÖSTÖTURVALLISUUS

                  1.

                  Tässä liitteessä vahvistetaan päätöksen 7 artiklan täytäntöönpanosäännökset.

                  2.

                  Unionin tuomioistuimen kirjaajan tehtävänä on määritellä omalta osaltaan ja mahdollisimman suppeasti rajaten ne tehtävät, jotka edellyttävät pääsyä FIDUCIA-tietoihin ja joita hoitavat virkamiehet ja muut toimihenkilöt on sen vuoksi valtuutettava pääsemään FIDUCIA-tietoihin.

                  3.

                  FIDUCIA-tietoihin pääsyyn valtuuttamista varten FIDUCIA-toimisto lähettää asianomaisen virkamiehen tai muun toimihenkilön täyttämän henkilöturvallisuutta koskevan kyselylomakkeen unionin toimielimissä EU:n turvallisuusluokiteltujen tietojen suojaamiseen sovellettavissa säännöissä määritellylle sen jäsenvaltion kansalliselle turvallisuusviranomaiselle, jonka kansalainen asianomainen henkilö on, tai edellä mainituissa säännöissä määritellylle muulle toimivaltaiselle kansalliselle viranomaiselle (jäljempänä toimivaltainen kansallinen turvallisuusviranomainen) ja pyytää turvallisuusselvityksen tekemistä SECRET UE/EU SECRET -turvallisuusluokkaa varten.

                  4.

                  Sen jälkeen kun turvallisuusselvitys on tehty asianomaisessa jäsenvaltiossa voimassa olevien lakien ja asetusten säännösten mukaisesti, toimivaltainen kansallinen turvallisuusviranomainen antaa selvityksen tulokset tiedoksi FIDUCIA-toimistolle.

                  5.

                  Jos toimivaltainen kansallinen viranomainen on saanut turvallisuusselvityksessä lausunnon siitä, ettei henkilöstä ole tiedossa mitään sellaista kielteistä seikkaa, jonka perusteella voitaisiin epäillä hänen lojaaliuttaan, rehellisyyttään ja luotettavuuttaan, toimivaltainen nimittävä viranomainen voi valtuuttaa tämän henkilön pääsemään FIDUCIA-tietoihin.

                  6.

                  Jos turvallisuusselvityksessä ei saada 5 kohdassa tarkoitettua lausuntoa, nimittävä viranomainen ilmoittaa tästä asianomaiselle henkilölle. Tässä tapauksessa FIDUCIA-toimisto voi nimittävän viranomaisen määräyksestä pyytää toimivaltaiselta kansalliselta viranomaiselta mahdollista lisäselvitystä, jonka tämä voi antaa sen kansallisten lakien ja asetusten mukaisesti. Jos turvallisuusselvityksen tulos vahvistetaan, valtuutusta FIDUCIA-tietoihin pääsyyn ei myönnetä.

                  7.

                  Valtuutus FIDUCIA-tietoihin pääsyyn on voimassa viisi vuotta. Se peruutetaan, jos asianomainen henkilö siirtyy pois tehtävästä, joka edellyttää pääsyä FIDUCIA-tietoihin, tai jos nimittävä viranomainen katsoo olevan perusteltua syytä peruuttaa se.

                  8.

                  Valtuutus FIDUCIA-tietoihin pääsyyn voidaan uudistaa 3–5 kohdassa tarkoitetun menettelyn mukaisesti.

                  9.

                  FIDUCIA-toimisto pitää rekisteriä FIDUCIA-tietoihin pääsyyn myönnetyistä valtuutuksista.

                  10.

                  Jos FIDUCIA-toimiston tietoon tulee, että henkilö, joka on valtuutettu pääsemään FIDUCIA-tietoihin, saattaa aiheuttaa turvallisuusriskin, FIDUCIA-toimisto ilmoittaa tästä toimivaltaiselle kansalliselle turvallisuusviranomaiselle ja nimittävä viranomainen voi estää pääsyn FIDUCIA-tietoihin tai peruuttaa valtuutuksen päästä niihin.

                  11.

                  Kiireellisissä tapauksissa nimittävä viranomainen voi toimivaltaista kansallista turvallisuusviranomaista kuultuaan ja kielteisten seikkojen olemassaoloa koskevien alustavien tarkistusten tuloksista riippuen valtuuttaa asianomaiset virkamiehet ja muut toimihenkilöt tilapäisesti pääsemään FIDUCIA-tietoihin. Tilapäisesti myönnetty valtuutus on voimassa 3–5 kohdassa tarkoitetun menettelyn päättymiseen asti mutta enintään kuusi kuukautta siitä päivästä, jona toimivaltaiselle kansalliselle turvallisuusviranomaiselle esitettiin pyyntö turvallisuusselvityksen tekemisestä.

                  12.

                  Kaikkien henkilöiden, jotka on valtuutettu pääsemään FIDUCIA-tietoihin, on ennen niihin pääsyä osallistuttava koulutukseen, jonka tarkoituksena on antaa heille edellytykset täyttää FIDUCIA-tietojen käsittelyyn liittyvät vastuunsa. FIDUCIA-tietoihin pääsyyn myönnetyn valtuutuksen voimassaolo alkaa vasta tämän koulutuksen sekä vastuun ymmärtämisestä annetun kirjallisen vakuutuksen jälkeen.

      LIITE II

         FYYSINEN TURVALLISUUS

      I   JOHDANTO

                  1.

                  Tässä liitteessä vahvistetaan päätöksen 8 artiklan täytäntöönpanosäännökset. Siinä vahvistetaan FIDUCIA-tietojen käsittelyyn ja säilyttämiseen käytettyjen FIDUCIA-toimiston tilojen fyysistä suojaamista koskevat vähimmäisvaatimukset.

                  2.

                  Fyysisten turvatoimien tarkoituksena on estää luvaton pääsy FIDUCIA-tietoihin

                              a)

                              varmistamalla, että FIDUCIA-tietoja käsitellään ja säilytetään asianmukaisesti

                              b)

                              mahdollistamalla henkilöiden tunnistaminen sen mukaan, onko heidät valtuutettu pääsemään FIDUCIA-tietoihin tiedonsaantitarpeen periaatteen mukaisesti

                              c)

                              ehkäisemällä, estämällä ja paljastamalla luvattomat toimet

                              d)

                              estämällä salaa tai väkisin tapahtuva tunkeutuminen FIDUCIA-toimiston tiloihin tai viivyttämällä sitä.

                  3.

                  Fyysisten turvatoimien valinnan on perustuttava arvioon FIDUCIA-tietoihin kohdistuvista uhkista. Näissä toimissa on otettava huomioon FIDUCIA-toimiston tilojen ympäristö ja rakenne. Turvallisuusviranomainen määrittelee saavutettavan turvallisuustason kullekin seuraavista fyysisistä turvatoimista:

                              a)

                              kehäsuojaus, jolla turvataan suojattavan alueen rajat

                              b)

                              tunkeutumisenhavaitsemisjärjestelmä, joka on yhdistetty Euroopan unionin tuomioistuimen turvavalvomoon

                              c)

                              sähköisiin tai sähkömekaanisiin välineisiin perustuva turvallisuushenkilöstöön kuuluvan henkilön ohjaama kulunvalvontajärjestelmä

                              d)

                              koulutettu, valvottu ja FIDUCIA-tietoihin pääsyyn valtuutettu turvallisuushenkilöstö

                              e)

                              suljetussa piirissä toimiva turvallisuushenkilöstön ohjaama kameravalvontajärjestelmä, joka on liitetty tunkeutumisenhavaitsemisjärjestelmään ja kulunvalvontajärjestelmään

                              f)

                              turvavalaistus, joka mahdollistaa tehokkaan valvonnan joko suoraan tai kameravalvontajärjestelmän välityksellä

                              g)

                              muut asianmukaiset fyysiset toimenpiteet, joiden tarkoituksena on luvattoman pääsyn estäminen ja havaitseminen tai FIDUCIA-tietojen tutkimisen, katoamisen tai vahingoittamisen estäminen.

            II   FIDUCIA-TIETOJEN SÄILYTTÄMISEEN JA TUTKIMISEEN KÄYTETTÄVÄT TILAT

         Tietojen säilyttämiseen ja tutkimiseen käytettävien fyysisesti suojattujen tilojen perustaminen

                  4.

                  FIDUCIA-tietojen säilyttämistä ja tutkimista varten perustetaan turvallisuussuojattuja tiloja. FIDUCIA-tietoja saa säilyttää ja tutkia vain FIDUCIA-toimiston tiloissa, jotka täyttävät unionin toimielimissä EU:n turvallisuusluokiteltujen tietojen suojaamiseen sovellettavien sääntöjen kaikki vaatimukset.

                  5.

                  Kyseisissä tiloissa FIDUCIA-tiedot säilytetään turvakaapeissa, jotka myös täyttävät unionin toimielimissä EU:n turvallisuusluokiteltujen tietojen suojaamiseen sovellettavien sääntöjen kaikki vaatimukset.

                  6.

                  FIDUCIA-toimiston tiloihin ei saa viedä mitään viestintälaitteita (puhelin tai muu elektroninen laite).

                  7.

                  FIDUCIA-toimiston neuvottelutila on suojattu salakuuntelulta. Sen elektronisen suojauksen toimivuus tarkastetaan säännöllisin väliajoin.

         Pääsy tietojen säilyttämiseen ja tutkimiseen käytettäviin tiloihin

                  8.

                  FIDUCIA-toimiston tiloihin pääsyä valvotaan kameravalvotun tunnistautumisvälikön avulla.

                  9.

                  Henkilöt, jotka on valtuutettu pääsemään FIDUCIA-tietoihin, sekä henkilöt, joiden katsotaan olevan valtuutettuja pääsemään niihin, pääsevät FIDUCIA-toimiston tiloihin FIDUCIA-tietojen tutkimista varten siten kuin tämän päätöksen 7 artiklan 1 ja 2 kohdassa säädetään.

                  10.

                  Turvallisuusviranomainen voi poikkeuksellisesti antaa pääsyluvan henkilöille, joita ei ole valtuutettu pääsemään tietoihin mutta joiden on välttämättä suoritettava jokin toimenpide FIDUCIA-toimiston tiloissa, kunhan näihin tiloihin pääsystä ei ole seurauksena pääsyä FIDUCIA-tietoihin, jotka on säilytettävä suojattuina turvakaapeissa. Tässä tarkoitetut henkilöt saadaan päästää tiloihin vain FIDUCIA-toimiston henkilökuntaan kuuluvan FIDUCIA-tietoihin pääsyyn valtuutetun henkilön saattamana ja hänen jatkuvassa valvonnassaan.

                  11.

                  Jokaisesta FIDUCIA-toimiston tiloihin menemisestä tehdään merkintä tätä varten pidettävään rekisteriin. Rekisteriä pidetään kyseisissä tiloissa olevassa työpisteessä. Tähän tarkoitukseen käytettävä viestintä- ja tietojärjestelmä on päätöksen 10 artiklassa ja liitteessä IV vahvistettujen turvallisuusvaatimusten mukainen.

                  12.

                  FIDUCIA-tietojen kirjallisen käytön yhteydessä noudatettavia turvatoimia sovelletaan myös, jos näitä tietoja käytetään suullisesti.

            III   FIDUCIA-TIETOJEN SUOJAAMISEEN KÄYTETTYJEN AVAINTEN JA NUMEROYHDISTELMIEN VALVONTA

                  13.

                  Turvallisuusviranomainen määrittelee FIDUCIA-toimiston tilojen ja turvakaappien avainten ja numeroyhdistelmien hallinnointimenettelyt. Näillä menettelyillä ne suojataan luvattomalta pääsyltä.

                  14.

                  Numeroyhdistelmät on annettava mahdollisimman harvoille sellaisille henkilöille, joiden on tarpeen tietää ne, ja heidän on osattava ne ulkoa. FIDUCIA-tietojen säilyttämiseen käytettyjen turvakaappien numeroyhdistelmät on vaihdettava

                              a)

                              uuden turvakaapin vastaanoton yhteydessä

                              b)

                              aina kun numeroyhdistelmän tuntevassa henkilöstössä tapahtuu muutos

                              c)

                              aina kun tiedot ovat vaarantuneet tai niiden epäillään vaarantuneen

                              d)

                              kun jokin lukoista on huollettu tai korjattu

                              e)

                              viimeistään 12 kuukauden välein.

                  15.

                  FIDUCIA-tietojen fyysiseen suojaamiseen tarkoitettujen teknisten välineiden on täytettävä unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaiset vaatimukset. Turvallisuusviranomainen vastaa näiden sääntöjen noudattamisesta.

                  16.

                  Tekniset välineet tarkastetaan määräajoin ja huolletaan säännöllisin väliajoin. Niitä huollettaessa otetaan huomioon tarkastusten tulokset näiden välineiden jatkuvan moitteettoman toiminnan turvaamiseksi.

                  17.

                  Jokaisen tarkastuksen yhteydessä on arvioitava kunkin erillisen turvatoimen tehokkuutta sekä turvallisuusjärjestelmän tehokkuutta kokonaisuutena.

      LIITE III

         FIDUCIA-TIETOJEN HALLINNOINTI

      I   JOHDANTO

                  1.

                  Tässä liitteessä vahvistetaan päätöksen 9 artiklan täytäntöönpanosäännökset. Siinä vahvistetaan hallinnolliset toimenpiteet, jotka koskevat FIDUCIA-tietojen suojaamista koko sinä aikana, jonka asian käsittely unionin tuomioistuimessa kestää, sekä niiden valvomista, jotta autetaan estämään ja havaitsemaan tällaisten tietojen tahallinen tai tahaton vaarantuminen tai katoaminen.

            II   FIDUCIA-TIETOREKISTERI

                  2.

                  Perustetaan FIDUCIA-tietorekisteri. FIDUCIA-toimisto pitää tätä rekisteriä FIDUCIA-toimiston tiloissa sijaitsevassa työpisteessä. Tämän rekisterin pitämiseen käytettävä viestintä- ja tietojärjestelmä on päätöksen 10 artiklassa ja liitteessä IV vahvistettujen turvallisuusvaatimusten mukainen.

            III   FIDUCIA-TIETOJEN REKISTERÖINTI

                  3.

                  Turvallisuustarkoituksia varten tapahtuvalla rekisteröinnillä (jäljempänä rekisteröinti) tarkoitetaan tässä päätöksessä sellaisten menettelyjen soveltamista, joilla rekisteröidään FIDUCIA-tiedon elinkaari, myös sen hävittäminen.

                  4.

                  FIDUCIA-toimisto huolehtii FIDUCIA-tietojen rekisteröinnistä.

                  5.

                  FIDUCIA-toimisto varustaa automaattisesti FIDUCIA-merkinnällä tiedot tai asiakirjat, jotka on toimitettu unionin yleisen tuomioistuimen työjärjestyksen 105 artiklan 1 tai 2 artiklan mukaisesti. FIDUCIA-toimisto rekisteröi FIDUCIA-tiedon FIDUCIA-tietorekisteriin.

                  6.

                  FIDUCIA-toimisto laatii FIDUCIA-tietorekisteriin liitettävän ilmoituksen, jossa täsmennetään tiedon vastaanottamiseen liittyneet seikat. Tietoa käsitellään sen jälkeen edellisessä kohdassa vahvistettujen menettelytapojen mukaisesti.

                  7.

                  FIDUCIA-tiedon rekisteröinti 5 ja 6 kohdan mukaisesti FIDUCIA-tietorekisteriin ei vaikuta oikeudenkäyntimenettelyyn liittyvään rekisteröintiin, josta huolehtivat FIDUCIA-tietoihin pääsyyn valtuutetut henkilöt kirjaamossa.

            IV   FIDUCIA-TIETOJEN HALLINNOINTI

         Merkintä

                  8.

                  FIDUCIA-toimisto varustaa FIDUCIA-merkinnällä kaikki unionin yleisen tuomioistuimen työjärjestyksen 105 artiklan 1 tai 2 kohdan mukaisesti toimitetut EU:n turvallisuusluokitellut tiedot tai muut tiedot, joiden ilmaisemisen on ilmoitettu vaarantavan unionin tai sen yhden tai useamman jäsenvaltion turvallisuuden tai niiden kansainvälisten suhteiden hoitamisen.

                  9.

                  FIDUCIA-merkintä tehdään selkeästi ja oikein asiakirjan jokaiseen osaan riippumatta siitä, onko tieto paperimuodossa, äänitteenä, sähköisessä vai jossakin muussa muodossa.

         FIDUCIA-tiedon tuottaminen

                  10.

                  Tämän päätöksen 4 artiklan 2 ja 3 kohdassa täsmennettyjä FIDUCIA-tietoja saa tuottaa vain henkilö, joka on valtuutettu tai joka katsotaan valtuutetuksi pääsemään FIDUCIA-tietoihin.

                  11.

                  FIDUCIA-toimisto rekisteröi kaikki tuotetut FIDUCIA-tiedot FIDUCIA-tietorekisteriin.

                  12.

                  Kaikkiin tuotettuihin FIDUCIA-tietoihin sovelletaan kaikkia tässä päätöksessä ja sen liitteessä vahvistettuja sääntöjä, jotka koskevat FIDUCIA-tietojen käsittelyä.

         FIDUCIA-merkinnän poistaminen

                  13.

                  FIDUCIA-tietojen merkintä poistetaan kahdessa tapauksessa:

                              a)

                              jos FIDUCIA-tiedon toimittanut varsinainen asianosainen antaa luvan sen ilmaisemiseen toiselle varsinaiselle asianosaiselle, FIDUCIA-merkintä poistetaan sekä alun perin toimitetusta tiedosta että kaikista kyseisen tiedon perusteella tuotetuista tiedoista

                              b)

                              kun FIDUCIA-tieto palautetaan sen toimittaneelle varsinaiselle asianosaiselle.

                  14.

                  FIDUCIA-merkinnän poistaa FIDUCIA-toimisto, joka rekisteröi poistamisen FIDUCIA-tietorekisteriin.

                  15.

                  FIDUCIA-merkinnän poistaminen ei merkitse EU:n turvallisuusluokiteltujen tietojen turvallisuusluokituksen poistamista.

            V   FIDUCIA-TIETOJEN JÄLJENTÄMINEN

                  16.

                  FIDUCIA-tietoja ei jäljennetä, jollei jäljentäminen ole ehdottoman välttämätöntä. Siinä tapauksessa jäljennökset tekee FIDUCIA-toimisto, joka numeroi ja rekisteröi jäljennökset.

                  17.

                  Jäljennöksiin sovelletaan kaikkia tässä päätöksessä ja sen liitteissä vahvistettuja turvallisuussääntöjä.

            VI   FIDUCIA-TIETOJEN HÄVITTÄMINEN

                  18.

                  Kun unionin yleisen tuomioistuimen työjärjestyksen 105 artiklan 1 tai 2 kohdan mukaisesti toimitettuja tietoja tai asiakirjoja palautetaan ne toimittaneelle varsinaiselle asianosaiselle, kaikki tiedot, joissa toistetaan tällaisten tietojen tai asiakirjojen sisältö tai sen osa, samoin kuin niistä mahdollisesti tehdyt jäljennökset hävitetään.

                  19.

                  FIDUCIA-tietojen hävittämisen 18 kohdassa tarkoitetulla tavalla suorittaa FIDUCIA-toimisto käyttäen menetelmiä, jotka täyttävät unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaiset vaatimukset, jotta estetään tietojen kokoaminen uudelleen kokonaan tai osittain.

                  20.

                  Edellä 18 kohdassa tarkoitettu FIDUCIA-tietojen hävittäminen tapahtuu FIDUCIA-tietoihin pääsyyn valtuutetun todistajan läsnä ollessa.

                  21.

                  FIDUCIA-toimisto laatii hävittämisestä pöytäkirjan.

                  22.

                  Hävittämisestä laadittu pöytäkirja liitetään FIDUCIA-tietorekisteriin. Pöytäkirjasta toimitetaan jäljennös kyseisen asiakirjan toimittaneelle varsinaiselle asianosaiselle.

      LIITE IV

         SÄHKÖISESSÄ MUODOSSA KÄSITELTÄVIEN FIDUCIA-TIETOJEN SUOJAAMINEN

                  1.

                  Tässä liitteessä vahvistetaan 10 artiklan täytäntöönpanosäännökset.

                  2.

                  FIDUCIA-tietoja saadaan käsitellä ainoastaan sellaisilla sähkölaitteilla (työasemat, tulostimet, kopiokoneet), joita ei ole kytketty tietoverkkoon ja jotka on sijoitettu FIDUCIA-toimiston tiloihin.

                  3.

                  Kaikkien FIDUCIA-tietojen käsittelyyn käytettävien sähkölaitteiden on oltava unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisia. Näiden laitteiden turvallisuus on taattava niiden koko elinkaaren ajan.

                  4.

                  Kaikki liitäntämahdollisuudet internetiin ja muihin välineisiin (LAN, WLAN, Bluetooth jne.) on poistettava toiminnasta pysyvästi.

                  5.

                  Työasemat varustetaan asianmukaisella virustentorjunnalla. Virustentorjunnan päivitykset tehdään CD-ROMilla tai USB-tikulla, joita käytetään yksinomaan tähän tarkoitukseen.

                  6.

                  Tulostimien ja kopiokoneiden muistit on tyhjennettävä aina ennen huoltotoimenpiteitä.

                  7.

                  Liitteessä I tarkoitettujen turvallisuusselvityspyyntöjen käsittelyyn saadaan käyttää vain salauslaitteita, jotka on hyväksytty unionin toimielimissä EU:n turvallisuusluokiteltujen tietojen suojaamiseen sovellettavien sääntöjen mukaisesti.

      LIITE V

         YHTEISÖTURVALLISUUS

                  1.

                  Tässä liitteessä vahvistetaan 11 artiklan täytäntöönpanosäännökset.

                  2.

                  Sopimuskumppanien pääsy FIDUCIA-tietoihin on sallittua vain tietoverkosta erillään toimivien viestintä- ja tietojärjestelmien huoltamisen yhteydessä tai silloin, kun niiden on tehtävänsä vuoksi kiireellisesti siirrettävä FIDUCIA-tietoja niiden sijoittamiseksi turvalliseen paikkaan.

                  3.

                  Turvallisuusviranomainen laatii yhteisöturvallisuutta koskevat suuntaviivat, jotka koskevat erityisesti sopimuskumppanin henkilökuntaan kuuluvien turvallisuusselvityksiä ja tässä liitteessä tarkoitettujen sopimusten sisältöä.

                  4.

                  Tarjouspyyntömenettelyihin liittyvät asiakirjat ja tietoverkosta erillään toimivien viestintä- ja tietojärjestelmien huoltosopimus varustetaan FIDUCIA-merkinnällä, mikäli niihin sisältyy tietoja, joiden luvaton paljastaminen saattaisi vaarantaa unionin tai sen yhden tai useamman jäsenvaltion turvallisuuden tai niiden kansainvälisten suhteiden hoitamisen. Huoltosopimuksessa on turvallisuusseikkoja koskeva liite, johon sisältyvillä määräyksillä sopimuskumppani velvoitetaan noudattamaan tässä päätöksessä vahvistettuja vähimmäisvaatimuksia. Näiden vähimmäisvaatimusten noudattamatta jättäminen on riittävä peruste sopimuksen irtisanomiseen.

                  5.

                  Sopimukseen sellaisista tehtävistä, joiden vuoksi FIDUCIA-tietoja on kiireellisesti siirrettävä niiden sijoittamiseksi turvalliseen paikkaan, sisältyy henkilöturvallisuusselvityksen omaavien vartijoiden lukumäärää koskeva vaatimus. Sopimuksessa ei millään tavoin täsmennetä suoritettavia toimenpiteitä. Sopimusta ei varusteta FIDUCIA-merkinnällä.

                  6.

                  Sopimuskumppani ei saa antaa alihankkijan suoritettavaksi tarjouspyynnössä ja sopimuksessa määriteltyjä tehtäviä, jotka merkitsevät tai edellyttävät pääsyä FIDUCIA-tietoihin.


title: Neuvoston päätös (EU) 2017/449, annettu 7 päivänä maaliskuuta 2017, huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisia aineita koskevan vuoden 1971 yleissopimuksen mukaisesti

text:
               15.3.2017

               FI

               Euroopan unionin virallinen lehti

               L 69/25

         NEUVOSTON PÄÄTÖS (EU) 2017/449,
   annettu 7 päivänä maaliskuuta 2017,
   huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisia aineita koskevan vuoden 1971 yleissopimuksen mukaisesti
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 83 artiklan 1 kohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Vuonna 1961 tehty Yhdistyneiden Kansakuntien huumausaineyleissopimus, sellaisena kuin se on muutettuna vuoden 1972 pöytäkirjalla, jäljempänä ’huumausaineyleissopimus’, tuli voimaan 8 päivänä elokuuta 1975.

               (2)

               Huumausaineyleissopimuksen 3 artiklan nojalla huumausainetoimikunta voi päättää aineiden lisäämisestä kyseisen yleissopimuksen listoihin. Huumausainetoimikunta voi tehdä listoihin muutoksia vain Maailman terveysjärjestön (WHO) suosituksen perusteella, mutta se voi myös päättää, että se ei tee WHO:n suosittamia muutoksia.

               (3)

               Psykotrooppisia aineita koskeva vuonna 1971 tehty Yhdistyneiden Kansakuntien yleissopimus, jäljempänä ’psykotrooppisia aineita koskeva yleissopimus’, tuli voimaan 16 päivänä elokuuta 1976.

               (4)

               Psykotrooppisia aineita koskevan yleissopimuksen 2 artiklan nojalla huumausainetoimikunta voi WHO:n suosituksen perusteella päättää sekä aineiden lisäämisestä kyseisen yleissopimuksen listoihin että niiden poistamisesta. Huumausainetoimikunnalla on laaja harkintavalta ottaa huomioon taloudellisia, sosiaalisia, oikeudellisia, hallinnollisia ja muita tekijöitä, mutta se ei saa toimia mielivaltaisesti.

               (5)

               Kummankin yleissopimuksen listoihin tehtävät muutokset vaikuttavat suoraan unionin lainsäädännön soveltamisalaan huumausaineiden valvonnan alalla. Neuvoston puitepäätöstä 2004/757/YOS (1) sovelletaan aineisiin, jotka sisältyvät huumausaineyleissopimuksen ja psykotrooppisia aineita koskevan yleissopimuksen listoihin. Neuvoston päätöstä 2005/387/YOS (2) ei sovelleta aineisiin, jotka sisältyvät huumausaineyleissopimuksen ja psykotrooppisia aineita koskevan yleissopimuksen listoihin. Näin ollen kaikki näiden yleissopimusten listoihin tehtävät muutokset sisällytetään suoraan unionin yhteisiin sääntöihin.

               (6)

               Huumausainetoimikunnan on tarkoitus päättää Wienissä 13–17 päivänä maaliskuuta 2017 pidettävässä 60. istunnossaan kymmenen uuden aineen lisäämisestä yleissopimusten listoihin.

               (7)

               Unioni ei ole näiden YK:n yleissopimusten osapuoli. Sillä on tarkkailijan asema huumausainetoimikunnassa, johon kuuluu tällä hetkellä 12 äänioikeutettua EU:n jäsenvaltiota. Sen vuoksi näiden jäsenvaltioiden on esitettävä unionin kanta, joka koskee aineiden listaamista huumausaineyleissopimuksen ja psykotrooppisia aineita koskevan yleissopimuksen mukaisesti.

               (8)

               Huumausainetoimikunnan seuraavassa istunnossa unionin puolesta esitettävä kanta koskee ainoastaan aineiden listaamista yleissopimusten mukaisesti. Muut asiat kuin aineiden listaaminen eivät ole tämän päätöksen kohteena, ja jäsenvaltiot käsittelevät niitä koordinoiden huumausainetoimikunnan istunnon yhteydessä tarpeen mukaan. Tämä päätös ei vaikuta unionin ja jäsenvaltioiden väliseen toimivallan jakoon muissa yleissopimuksiin liittyvissä asioissa.

               (9)

               WHO antoi 2 päivänä joulukuuta 2016 YK:n pääsihteerille suosituksen, joka koski kahden uuden aineen lisäämistä huumausaineyleissopimuksen listaan I, ja kahdeksan uuden aineen lisäämistä psykotrooppisia aineita koskevan yleissopimuksen listaan II.

               (10)

               Huumeriippuvuutta käsittelevän WHO:n asiantuntijakomitean, jäljempänä ’asiantuntijakomitea’, arvion mukaan U-47700 (3,4-dikloori-N-[2-(dimetyyliamino)sykloheksyyli]-N-metyylibentsamiini) on yhdiste, jota voidaan väärinkäyttää samaan tapaan ja jolla on samantapaisia haittavaikutuksia kuin sellaisilla valvontatoimien kohteena olevilla opioideilla kuin morfiini ja AH-7921, jotka on lisätty huumausaineyleissopimuksen listaan I. Aineelle ei ole tiedossa lääkinnällisiä käyttötarkoituksia, ja sen käyttö on aiheuttanut kuolemantapauksia. On riittävästi näyttöä siitä, että ainetta väärinkäytetään tai että sen väärinkäyttö on todennäköistä ja että siitä voi tulla kansanterveydellinen ja sosiaalinen ongelma, minkä vuoksi aine olisi asetettava kansainväliseen valvontaan. Tämän vuoksi WHO suosittaa, että U-47700 lisätään huumausaineyleissopimuksen listaan I.

               (11)

               U-47700 on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. U-47700-ainetta on löydetty 14:stä jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, myös kuolemantapauksiin, ja siitä on annettu kansanterveyttä koskeva varoitus unionin ennakkovaroitusjärjestelmässä.

               (12)

               Sen vuoksi jäsenvaltioiden olisi omaksuttava kanta, jonka mukaan U-47700 lisätään huumausaineyleissopimuksen listaan I.

               (13)

               Asiantuntijakomitean arvion mukaan butyyrifentanyyli (N-fenyyli-N-[1-(2-fenyylietyyli)-4-piperidinyyli]butaaniamidi) on yhdiste, jota voidaan väärinkäyttää samaan tapaan ja jolla on samantapaisia haittavaikutuksia kuin sellaisilla valvontatoimien kohteena olevilla opioideilla kuin morfiini ja fentanyyli, jotka on lisätty huumausaineyleissopimuksen listaan I. Se voidaan myös muuntaa fentanyyliksi. Aineelle ei ole tiedossa lääkinnällisiä käyttötarkoituksia, ja sen käyttö on aiheuttanut kuolemantapauksia. On riittävästi näyttöä siitä, että ainetta väärinkäytetään tai että sen väärinkäyttö on todennäköistä, ja että siitä voi tulla kansanterveydellinen ja sosiaalinen ongelma, minkä vuoksi aine olisi asetettava kansainväliseen valvontaan. Tämän vuoksi WHO suosittaa, että butyyrifentanyyli lisätään huumausaineyleissopimuksen listaan I.

               (14)

               Butyyrifentanyyli on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. Butyyrifentanyyliä on löydetty kuudesta jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, sillä sitä on löytynyt ainakin yhdessä kuolemantapauksessa, ja siitä on annettu kansanterveyttä koskeva varoitus unionin ennakkovaroitusjärjestelmässä.

               (15)

               Sen vuoksi jäsenvaltioiden olisi omaksuttava kanta, jonka mukaan butyyrifentanyyli lisätään huumausaineyleissopimuksen listaan I.

               (16)

               Asiantuntijakomitean arvion mukaan 4-metyylietkatinonin eli 4-MECin (2-(etyyliamino)-1-(4-metyylifenyyli)propan-1-oni) väärinkäyttöön liittyy huomattava vaara kansanterveydelle ja yhteiskunnalle. 4-MECille ei ole tiedossa lääkinnällisiä käyttötarkoituksia. Asiantuntijakomitean mukaan 4-MECin väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että 4-MECiä väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että 4-MEC lisätään psykotrooppisia aineita koskevan yleissopimuksen listaan II.

               (17)

               4-MEC on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. 4-MEC-ainetta on löydetty 19:stä jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.

               (18)

               Sen vuoksi jäsenvaltioiden olisi omaksuttava kanta, jonka mukaan 4-MEC lisätään psykotrooppisia aineita koskevan yleissopimuksen listaan II.

               (19)

               Asiantuntijakomitean arvion mukaan etylonin (1-(2H-1,3-bentsodioksol-5-yyli)-2-(etyyliamino)propan-1-oni) väärinkäyttöön liittyy huomattava vaara kansanterveydelle ja yhteiskunnalle. Etylonille ei ole tiedossa lääkinnällisiä käyttötarkoituksia. Asiantuntijakomitean mukaan etylonin (1-(2H-1,3-bentsodioksol-5-yyli)-2-(etyyliamino)propan-1-oni) väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että etylonia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että etyloni lisätään psykotrooppisia aineita koskevan yleissopimuksen listaan II.

               (20)

               Etyloni on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. Etylonia on löydetty 19:stä jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.

               (21)

               Sen vuoksi jäsenvaltioiden olisi omaksuttava kanta, jonka mukaan etyloni lisätään psykotrooppisia aineita koskevan yleissopimuksen listaan II.

               (22)

               Asiantuntijakomitean mukaan pentedronin eli alfa-metyyliaminovalerofenonin (2-(metyyliamino)-1-fenyylipentan-1-oni) väärinkäyttöön liittyy huomattava vaara kansanterveydelle ja yhteiskunnalle. Pentedronille ei ole tiedossa lääkinnällisiä käyttötarkoituksia. Asiantuntijakomitean mukaan pentedronin väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että pentedronia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että pentedroni lisätään psykotrooppisia aineita koskevan yleissopimuksen listaan II.

               (23)

               Pentedroni on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. Pentedronia on löydetty 18:sta jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.

               (24)

               Sen vuoksi jäsenvaltioiden olisi omaksuttava kanta, jonka mukaan pentedroni lisätään psykotrooppisia aineita koskevan yleissopimuksen listaan II.

               (25)

               Asiantuntijakomitean mukaan etyylifenidaatin eli EPH:n (etyyli-fenyyli(piperidin-2-yyli)asetaatti) väärinkäyttöön liittyy huomattava vaara kansanterveydelle ja yhteiskunnalle. Etyylifenidaatille ei ole tiedossa lääkinnällisiä käyttötarkoituksia. Asiantuntijakomitean mukaan etyylifenidaatin väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että etyylifenidaattia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että etyylifenidaatti lisätään psykotrooppisia aineita koskevan yleissopimuksen listaan II.

               (26)

               Etyylifenidaatti on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. Etyylifenidaattia on löydetty 13:sta jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, muun muassa pehmytkudosinfektioihin ja kuolemantapauksiin. Pistoksiin liittyvien pehmytkudosinfektioiden vuoksi on annettu kansanterveyttä koskeva varoitus unionin ennakkovaroitusjärjestelmässä.

               (27)

               Sen vuoksi jäsenvaltioiden olisi omaksuttava kanta, jonka mukaan etyylifenidaatti lisätään psykotrooppisia aineita koskevan yleissopimuksen listaan II.

               (28)

               Asiantuntijakomitean mukaan MPA:n eli metiopropamiinin (N-metyyli-1-(tiofen-2-yyli)propan-2-amiini) väärinkäyttöön liittyy huomattava vaara kansanterveydelle ja yhteiskunnalle. MPA:lle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että MPA:ta väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että metiopropamiini lisätään psykotrooppisia aineita koskevan yleissopimuksen listaan II.

               (29)

               MPA on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. MPA:ta on löydetty 17:stä jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, myös kuolemantapauksiin.

               (30)

               Sen vuoksi jäsenvaltioiden olisi omaksuttava kanta, jonka mukaan metiopropamiini lisätään psykotrooppisia aineita koskevan yleissopimuksen listaan II.

               (31)

               Asiantuntijakomitean mukaan MDMB-CHMICA:n (metyyli-N-{[1-(sykloheksyylimetyyli)-1H-indol-3-yyli]karbonyyli}-3-metyyli-L-valinaatti) väärinkäyttöön liittyy huomattava vaara kansanterveydelle ja yhteiskunnalle. MDMB-CHMICA:lle ei ole tiedossa lääkinnällisiä käyttötarkoituksia. Asiantuntijakomitean mukaan MDMB-CHMICA:n väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että MDMB-CHMICA:ta väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että MDMB-CHMICA lisätään psykotrooppisia aineita koskevan yleissopimuksen listaan II.

               (32)

               Euroopan huumausaineiden ja niiden väärinkäytön seurantakeskus on laatinut päätöksen 2005/387/YOS 6 artiklan 2, 3 ja 4 kohdan nojalla riskienarviointiraportin ja esittänyt sen komissiolle ja neuvostolle 28 päivänä heinäkuuta 2016. Raportin mukaan MDMB-CHMICA:n voimakas vaikutus ja yhdisteen erittäin vaihtelevat määrät ”laillisissa huumausaineissa” muodostavat suuren välittömän myrkyllisyyden riskin. Kahdeksassa jäsenvaltiossa on rekisteröity yhteensä 28 kuolemantapausta ja 25 akuuttia myrkytystapausta, jotka liittyvät MDMB-CHMICA:han. Tämän perusteella komissio esitti 31 päivänä elokuuta 2016 ehdotuksen MDMB-CHMICA:n saattamisesta unionin laajuisten valvontatoimenpiteiden piiriin.

               (33)

               Sen vuoksi jäsenvaltioiden olisi omaksuttava kanta, jonka mukaan MDMB-CHMICA lisätään psykotrooppisia aineita koskevan yleissopimuksen listaan II.

               (34)

               Asiantuntijakomitean mukaan 5F-APINACA eli 5F-AKB-48 (N-(adamantan-1-yyli)-1-(5-fluoripentyyli)-1H-indatsoli-3-karboksamidi) väärinkäyttöön liittyy huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan 5F-APINACAn väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla. Asiantuntijakomitea katsoo, että on riittävästi näyttöä siitä, että 5F-APINACAa väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että 5F-APINACA lisätään psykotrooppisia aineita koskevan yleissopimuksen listaan II.

               (35)

               5F-APINACA on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. 5F-APINACAa on löydetty 23:sta jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, myös kuolemantapauksiin.

               (36)

               Sen vuoksi jäsenvaltioiden olisi omaksuttava kanta, jonka mukaan 5F-APINACA lisätään psykotrooppisia aineita koskevan yleissopimuksen listaan II.

               (37)

               Asiantuntijakomitean mukaan XLR-11:n [1-(5-fluoripentyyli)-1H-indol-3-yyli](2,2,3,3-tetrametyylisyklopropyyli)metanonin väärinkäyttöön liittyy huomattava vaara kansanterveydelle ja yhteiskunnalle. XLR-11:lle ei ole tiedossa lääkinnällisiä käyttötarkoituksia. Asiantuntijakomitean mukaan XLR-11:n väärinkäyttöpotentiaali ja haittavaikutukset ovat samantapaiset kuin psykotrooppisia aineita koskevan yleissopimuksen listassa II mainituilla aineilla (esimerkiksi JWH-018 ja AM-2201). Asiantuntijakomitea katsoo, että on riittävästi näyttöä siitä, että XLR-11:tä väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että XLR-11 lisätään psykotrooppisia aineita koskevan yleissopimuksen listaan II.

               (38)

               XLR-11 on Euroopan huumausaineiden ja niiden väärinkäytön seurantakeskuksen valvonnassa, koska se on päätöksessä 2005/387/YOS tarkoitettu uusi psykoaktiivinen aine. XLR-11:tä on löydetty 17:stä jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, sillä sitä on löytynyt ainakin yhdessä kuolemantapauksessa, ja siitä on annettu kansanterveyttä koskeva varoitus unionin ennakkovaroitusjärjestelmässä.

               (39)

               Sen vuoksi jäsenvaltioiden olisi omaksuttava kanta, jonka mukaan XLR-11 lisätään psykotrooppisia aineita koskevan yleissopimuksen listaan II.

               (40)

               Puitepäätös 2004/757/YOS ja päätös 2005/387/YOS sitovat Tanskaa, ja sen vuoksi Tanska osallistuu tämän päätöksen hyväksymiseen ja soveltamiseen.

               (41)

               Puitepäätös 2004/757/YOS ja päätös 2005/387/YOS sitovat Irlantia, ja sen vuoksi Irlanti osallistuu tämän päätöksen hyväksymiseen ja soveltamiseen.

               (42)

               Puitepäätös 2004/757/YOS ja päätös 2005/387/YOS eivät sido Yhdistynyttä kuningaskuntaa; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,

         ON HYVÄKSYNYT TÄMÄN PÄÄTÖKSEN:
   1 artikla
   Huumausainetoimikunnan 60. istunnossa 13–17 päivänä maaliskuuta 2017, kun päätetään uusien aineiden lisäämisestä Yhdistyneiden Kansakuntien vuoden 1961 huumausaineyleissopimuksessa, sellaisena kuin se on muutettuna vuoden 1972 pöytäkirjalla, ja Yhdistyneiden Kansakuntien vuoden 1971 psykotrooppisia aineita koskevassa yleissopimuksessa oleviin listoihin, unionin puolesta esitettävä kanta on tämän päätöksen liitteen mukainen.
   Kannan esittävät ne jäsenvaltiot, jotka ovat huumausainetoimikunnan jäseniä, toimien yhdessä unionin etujen mukaisesti.
   2 artikla
   Tämä päätös on osoitettu jäsenvaltioille perussopimusten mukaisesti.

      Tehty Brysselissä 7 päivänä maaliskuuta 2017.

            Neuvoston puolesta

            Puheenjohtaja

         L. GRECH

      (1)  Neuvoston puitepäätös 2004/757/YOS, tehty 25 päivänä lokakuuta 2004, laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta (EUVL L 335, 11.11.2004, s. 8).

      (2)  Neuvoston päätös 2005/387/YOS, tehty 10 päivänä toukokuuta 2005, uusia psykoaktiivisia aineita koskevasta tietojenvaihdosta, riskienarvioinnista ja valvonnasta (EUVL L 127, 20.5.2005, s. 32).

      LIITE
      Kanta, joka huumausainetoimikuntaan kuuluvien jäsenvaltioiden olisi yhdessä esitettävä unionin etujen mukaisesti 13–17 päivänä maaliskuuta 2017 pidettävässä huumausainetoimikunnan 60. istunnossa, jossa käsitellään aineita koskevan valvonnan soveltamisalaan tehtäviä muutoksia:

                  (1)

                  U-47700 on lisättävä vuonna 1961 tehdyssä huumausaineyleissopimuksessa, sellaisena kuin se on muutettuna vuoden 1972 pöytäkirjalla, olevaan listaan I.

                  (2)

                  Butyyrifentanyyli on lisättävä vuonna 1961 tehdyssä huumausaineyleissopimuksessa, sellaisena kuin se on muutettuna vuoden 1972 pöytäkirjalla, olevaan listaan I.

                  (3)

                  4-MEC (4-metyylietkatinoni) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (4)

                  Etyloni on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (5)

                  Pentedroni (α-metyyliaminovalerofenoni) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (6)

                  Etyylifenidaatti (EPH) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (7)

                  MPA (metiopropamiini) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (8)

                  MDMB-CHMICA on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (9)

                  5F-APINACA (5F-AKB48) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.

                  (10)

                  XLR-11 on lisättävä psykotrooppisista aineista vuonna 1971 tehdyssä yleissopimuksessa olevaan listaan II.


title: Neuvoston päätös (EU) 2016/1224, annettu 18 päivänä heinäkuuta 2016, Euroopan yhteisön ja sen jäsenvaltioiden sekä Libanonin tasavallan välisestä assosiaatiosta tehtyyn Euro–Välimeri-sopimukseen Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi liitettävän pöytäkirjan tekemisestä

text:
               28.7.2016

               FI

               Euroopan unionin virallinen lehti

               L 202/1

         NEUVOSTON PÄÄTÖS (EU) 2016/1224,
   annettu 18 päivänä heinäkuuta 2016,
   Euroopan yhteisön ja sen jäsenvaltioiden sekä Libanonin tasavallan välisestä assosiaatiosta tehtyyn Euro–Välimeri-sopimukseen Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi liitettävän pöytäkirjan tekemisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 6 kohdan a alakohdan ja 218 artiklan 8 kohdan kanssa,
   ottaa huomioon vuoden 2003 liittymisasiakirjan ja erityisesti sen 6 artiklan 2 kohdan,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Euroopan yhteisön ja sen jäsenvaltioiden sekä Libanonin tasavallan välisestä assosiaatiosta tehtyyn Euro–Välimeri-sopimukseen liitettävä pöytäkirja, jäljempänä ’pöytäkirja’, allekirjoitettiin unionin ja sen jäsenvaltioiden puolesta 1 päivänä huhtikuuta 2015.

               (2)

               Pöytäkirja olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan yhteisön ja sen jäsenvaltioiden sekä Libanonin tasavallan välisestä assosiaatiosta tehtyyn Euro–Välimeri-sopimukseen Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi liitettävä pöytäkirja unionin ja sen jäsenvaltioiden puolesta (1).
   2 artikla
   Neuvoston puheenjohtaja antaa unionin puolesta seuraavan julistuksen:

      ”Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on, ja käyttää mainitusta päivästä alkaen kaikkia Euroopan yhteisön oikeuksia ja ottaa vastatakseen kaikki Euroopan yhteisön velvoitteet. Euro–Välimeri-sopimuksessa ja pöytäkirjassa olevat viittaukset ’Euroopan yhteisöön’ tai ’yhteisöön’ on siten ymmärrettävä viittauksiksi ’Euroopan unioniin’ tai ’unioniin’.”

   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 18 päivänä heinäkuuta 2016.

            Neuvoston puolesta

            Puheenjohtaja

         F. MOGHERINI

      (1)  Pöytäkirja on liitetty sen allekirjoittamista koskevaan päätökseen.


title: 2009/124/EY: Komission päätös, tehty 4 päivänä helmikuuta 2009 , yksityistä sektoria edustavien jäsenten nimittämisestä yhteisen siirtohinnoittelufoorumin yhteydessä toimivaan siirtohinnoittelun asiantuntijaryhmään

text:
               13.2.2009

               FI

               Euroopan unionin virallinen lehti

               L 42/18

      KOMISSION PÄÄTÖS,
   tehty 4 päivänä helmikuuta 2009,
   yksityistä sektoria edustavien jäsenten nimittämisestä yhteisen siirtohinnoittelufoorumin yhteydessä toimivaan siirtohinnoittelun asiantuntijaryhmään
   (2009/124/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon siirtohinnoittelun asiantuntijaryhmän perustamisesta 22 päivänä joulukuuta 2006 tehdyn komission päätöksen 2007/75/EY (1), jolla perustettavan asiantuntijaryhmän tehtävänä on neuvoa komissiota siirtohinnoitteluun liittyvissä verokysymyksissä, ja erityisesti sen 4 artiklan,
   ottaa huomioon verotuksen ja tulliliiton pääosaston internetsivustolla 22 päivänä joulukuuta 2006 julkaistun ilmoituksen, jolla yhteiseen siirtohinnoittelufoorumiin haettiin elinkeinoelämää edustavia jäseniä ja puheenjohtajaa,
   ottaa huomioon 12 päivänä huhtikuuta 2007 tehdyn komission päätöksen 2007/233/EY (2), joka koskee yksityistä sektoria edustavien jäsenten nimittämistä siirtohinnoittelun asiantuntijaryhmään kaksivuotiskaudeksi, joka voidaan uusia,
   sekä katsoo seuraavaa:

               (1)

               Komissio nimittää päätöksen 2007/75/EY 4 artiklan mukaisesti puheenjohtajan ja enintään 15 yksityisen sektorin asiantuntijaa, joilla on kokemusta siirtohinnoitteluun liittyvistä kysymyksistä ja erityisosaamista kyseisellä alalla.

               (2)

               Yksityistä sektoria edustavien jäsenten toimikausi yhteisessä siirtohinnoittelufoorumissa päättyy 28 päivänä helmikuuta 2009. Tästä syystä on tarpeen nimittää yhden jäsenen tilalle uusi jäsen sekä uusia puheenjohtajan ja muiden nykyisten jäsenten toimikausi.

               (3)

               Yhteisen siirtohinnoittelufoorumin jäsenet olisi nimitettävä kaksivuotiskaudeksi, joka alkaa 1 päivänä maaliskuuta 2009,

         ON PÄÄTTÄNYT SEURAAVAA:
   1 artikla
   Komissio nimittää liitteessä luetellut 15 yksityistä sektoria edustavaa jäsentä ja puheenjohtajan kahdeksi vuodeksi yhteisen siirtohinnoittelufoorumin asiantuntijaryhmään.
   2 artikla
   Tämä päätös tulee voimaan 1 päivänä maaliskuuta 2009.

      Tehty Brysselissä 4 päivänä helmikuuta 2009.

            Komission puolesta

         Robert VERRUE

            Verotuksen ja tulliliiton pääosaston pääjohtaja

      (1)  EUVL L 32, 6.2.2007, s. 189.

      (2)  EUVL L 100, 17.4.2007, s. 25.

      LIITE
      Uudelleen nimitettävä puheenjohtaja
      Bruno GIBERT

         Yksityistä sektoria edustavat jäsenet

      Uudelleen nimitettävät jäsenet
      Dirk VAN STAPPEN
      Isabel VERLINDEN
      Svetla MARINOVA
      Werner STUFFER
      Heinz-Klaus KROPPEN
      Kennet PETTERSSON
      Sabine WAHL
      Guglielmo MAISTO
      Guy KERSCH
      Theo KEIJZER
      Monique VAN HERKSEN
      Eduardo GRACIA
      Michael SUFRIN
      Nicholas DEE
      Uusi jäsen
      Andrea BONZANO


Avis juridique important

|

41999D0010

Schengenin säännöstö - Toimeenpanevan komitean päätös, tehty 28 päivänä huhtikuuta 1999, laittomasta asekaupasta (SCH/Com-ex (99) 10)

Virallinen lehti nro L 239 , 22/09/2000 s. 0469 - 0473

TOIMEENPANEVAN KOMITEAN PÄÄTÖS,tehty 28 päivänä huhtikuuta 1999,laittomasta asekaupasta(SCH/Com-ex (99) 10)TOIMEENPANEVA KOMITEA, jokaottaa huomioon Schengenin sopimuksen soveltamisesta tehdyn yleissopimuksen 132 artiklan, jaottaa huomioon kyseisen yleissopimuksen 9 artiklan,ON PÄÄTTÄNYT SEURAAVAA:Sopimuspuolet ilmoittavat vastaisuudessa laitonta asekauppaa koskevat kansalliset tietonsa edellisvuoden osalta vuosittain 31 päivään heinäkuuta mennessä ja käyttävät tähän tarkoitukseen asiakirjan SCH/I-Ar (98) 32 liitteenä olevaa yhtenäistä lomaketta.Luxemburgissa 28 päivänä huhtikuuta 1999.PuheenjohtajaC. H. SchapperLIITESCH/I-Ar (98) 32>PIC FILE= "L_2000239FI.047002.EPS">>PIC FILE= "L_2000239FI.047101.EPS">>PIC FILE= "L_2000239FI.047201.EPS">>PIC FILE= "L_2000239FI.047301.EPS">


Avis juridique important

|

32003B0420

2003/420/EHTY: Euroopan parlamentin päätös, 8. huhtikuuta 2003 vastuuvapaudesta Euroopan hiili- ja teräsyhteisön (EHTY) varainhoitovuoden 2001 talousarvion toteuttamisesta

Virallinen lehti nro L 148 , 16/06/2003 s. 0102 - 0102 Virallinen lehti nro 064 E , 12/03/2004 s. 0268 - 0269

Euroopan parlamentin päätös,8. huhtikuuta 2003vastuuvapaudesta Euroopan hiili- ja teräsyhteisön (EHTY) varainhoitovuoden 2001 talousarvion toteuttamisesta(2003/420/EHTY)EUROOPAN PARLAMENTTI, jokaottaa huomioon tilintarkastustuomioistuimen kertomuksen EHTY:n tilinpäätöksestä 31. joulukuuta 2001(1),ottaa huomioon tilintarkastustuomioistuimen EHTY:n varainhoitovuotta 2001 koskevan vuosikertomuksen (mukaan lukien EHTY:ä koskeva tarkastuslausuma) sekä komission vastaukset (C5-0556/2002)(2),ottaa huomioon EHTY:n perustamissopimuksen ja erityisesti sen 78 g artiklan,ottaa huomioon työjärjestyksen 93 ja 93 a artiklan sekä liitteen V,ottaa huomioon 7. maaliskuuta 2003 annetun neuvoston suosituksen (C5-0087/2003),ottaa huomioon talousarvion valvontavaliokunnan mietinnön (A5-0068/2003),1. myöntää komissiolle vastuuvapauden EHTY:n varainhoitovuoden 2001 talousarvion toteuttamisesta liitteenä olevien toimintatalousarvion määrien perusteella;2. sisällyttää huomautuksensa oheiseen päätöslauselmaan;3. kehottaa puhemiestä välittämään tämän päätöksen ja siihen liittyvät huomautukset sisältävän päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, talous- ja sosiaalikomitealle ja Euroopan investointipankille sekä julkaisemaan ne Euroopan unionin virallisessa lehdessä (L-sarja).PääsihteeriJulian PriestleyPuhemiesPat Cox(1) EYVL C 158, 3.7.2002, s. 2.(2) EYVL C 302, 5.12.2002.


title: Neuvoston päätös (EU) 2017/225, annettu 7 päivänä helmikuuta 2017, Euroopan unionin ja Tuvalun välisen lyhytaikaista oleskelua koskevan viisumivapaussopimuksen tekemisestä unionin puolesta

text:
               10.2.2017

               FI

               Euroopan unionin virallinen lehti

               L 35/1

         NEUVOSTON PÄÄTÖS (EU) 2017/225,
   annettu 7 päivänä helmikuuta 2017,
   Euroopan unionin ja Tuvalun välisen lyhytaikaista oleskelua koskevan viisumivapaussopimuksen tekemisestä unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 6 kohdan toisen alakohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Komissio on neuvotellut unionin puolesta Tuvalun kanssa lyhytaikaista oleskelua koskevan viisumivapaussopimuksen, jäljempänä ’sopimus’.

               (2)

               Neuvoston päätöksen (EU) 2016/1342 (2) mukaisesti sopimus on allekirjoitettu ja sitä sovelletaan väliaikaisesti 1 päivästä heinäkuuta 2016.

               (3)

               Sopimuksella perustetaan asiantuntijoiden sekakomitea sopimuksen hallinnointia varten. Unionia edustaa sekakomiteassa komissio, jota jäsenvaltioiden edustajien olisi avustettava.

               (4)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (3) mukaisesti; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)

               Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (4) mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan unionin ja Tuvalun välinen lyhytaikaista oleskelua koskeva viisumivapaussopimus.
   2 artikla
   Neuvoston puheenjohtaja antaa unionin puolesta sopimuksen 8 artiklan 1 kohdassa määrätyn ilmoituksen (5).
   3 artikla
   Komissio edustaa jäsenvaltioiden edustajien avustamana unionia sopimuksen 6 artiklalla perustetussa asiantuntijoiden sekakomiteassa.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 7 päivänä helmikuuta 2017.

            Neuvoston puolesta

            Puheenjohtaja

         L. GRECH

      (1)  Hyväksyntä annettu 1 päivänä joulukuuta 2016.

      (2)  Neuvoston päätös (EU) 2016/1342, annettu 24 päivänä kesäkuuta 2016, Euroopan unionin ja Tuvalun välisen lyhytaikaista oleskelua koskevan viisumivapaussopimuksen allekirjoittamisesta unionin puolesta ja sen väliaikaisesta soveltamisesta (EUVL L 213, 6.8.2016, s. 1).

      (3)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

      (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

      (5)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


Avis juridique important

|

32003D0032

2003/32/EY: Euroopan parlamentin ja neuvoston päätös, tehty 21 päivänä marraskuuta 2002, Euroopan unionin solidaarisuusrahaston varojen käyttöön ottamisesta, tehty Euroopan unionin solidaarisuusrahaston rahoituksesta täydentäen talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehtyä toimielinten sopimusta 7 päivänä marraskuuta 2002 tehdyn Euroopan parlamentin, neuvoston ja komission välisen toimielinten sopimuksen 3 kohdan mukaisesti

Virallinen lehti nro L 011 , 16/01/2003 s. 0026 - 0026

Euroopan parlamentin ja neuvoston päätös,tehty 21 päivänä marraskuuta 2002,Euroopan unionin solidaarisuusrahaston varojen käyttöön ottamisesta, tehty Euroopan unionin solidaarisuusrahaston rahoituksesta täydentäen talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehtyä toimielinten sopimusta 7 päivänä marraskuuta 2002 tehdyn Euroopan parlamentin, neuvoston ja komission välisen toimielinten sopimuksen 3 kohdan mukaisesti(2003/32/EY)EUROOPAN PARLAMENTTI JA EUROOPAN UNIONIN NEUVOSTO, jotkaottavat huomioon Euroopan unionin solidaarisuusrahaston rahoituksesta täydentäen talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehtyä toimielinten sopimusta 7 päivänä marraskuuta 2002 tehdyn Euroopan parlamentin, neuvoston ja komission välisen toimielinten sopimuksen(1) ja erityisesti sen 3 kohdan,ottavat huomioon Euroopan unionin solidaarisuusrahaston perustamisesta 11 päivänä marraskuuta 2002 annetun neuvoston asetuksen (EY) N:o 2012/2002(2),ottavat huomioon komission ehdotuksen,sekä katsovat seuraavaa:(1) Eräissä jäsenvaltioissa ja liittymisneuvotteluihin osallistuvissa ehdokasmaissa elokuussa ja syyskuussa 2002 tapahtuneiden tuhoisien tulvien vuoksi Euroopan unioni on päättänyt perustaa suuronnettomuuksien varalta Euroopan unionin solidaarisuusrahaston.(2) Marraskuun 7 päivänä 2002 tehdyn toimielinten sopimuksen perusteella rahaston varoja voidaan ottaa käyttöön vuosittain enintään miljardi euroa.(3) Asetuksessa (EY) N:o 2012/2002 on erikseen säännös, jonka nojalla rahaston varoja voidaan ottaa käyttöön taannehtivasti tämän vuoden elokuun alun jälkeisten katastrofien aiheuttamien vahinkojen korjaamiseen.(4) Asianomaiset maat ovat toimittaneet komissiolle arvionsa vuoden 2002 elo- ja syyskuisten tulvien aiheuttamista vahingoista,OVAT TEHNEET TÄMÄN PÄÄTÖKSEN:1 artiklaEuroopan unionin yleiseen talousarvioon varainhoitovuodeksi 2002 otetaan käyttöön Euroopan unionin solidaarisuusrahaston varoja 728 miljoonaa euroa maksusitoumusmäärärahoina.2 artiklaTämä päätös julkaistaan Euroopan yhteisöjen virallisessa lehdessä.Tehty Strasbourgissa 21 päivänä marraskuuta 2002.Euroopan parlamentin puolestaPuhemiesP. CoxNeuvoston puolestaPuheenjohtajaP. S. Møller(1) EYVL C 283, 20.11.2002, s. 1.(2) EYVL L 311, 14.11.2002, s. 3.


Avis juridique important

|

31992D0202

92/202/ETY: Neuvoston päätös, tehty 26 päivänä maaliskuuta 1992, vuoden 1986 kansainvälisen kaakaosopimuksen tekemisestä

Virallinen lehti nro L 089 , 04/04/1992 s. 0030 - 0030 Suomenk. erityispainos Alue 11 Nide 19 s. 0194  Ruotsink. erityispainos Alue 11 Nide 19 s. 0194

NEUVOSTON PÄÄTÖS,tehty 26 päivänä maaliskuuta 1992,vuoden 1986 kansainvälisen kaakaosopimuksen tekemisestä (92/202/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 113 ja 116 artiklan,ottaa huomioon komission ehdotuksen,sekä katsoo, ettäEuroopan talousyhteisö ja sen jäsenvaltiot ovat allekirjoittaneet vuoden 1986 kansainvälisen kaakaosopimuksen 30 päivänä syyskuuta 1986 ja ilmoittaneet sen väliaikaisesta soveltamisesta päätöksen 87/166/ETY(1) perusteella, kunnes sopimuksen hyväksymiseksi tarvittavat sisäiset menettelyt on suoritettu,kaikki jäsenvaltiot ovat ilmoittaneet aikomuksestaan hyväksyä kyseinen sopimus, jaon tärkeää, että yhteisö ja sen jäsenvaltiot ilmoittavat Yhdistyneiden Kansakuntien pääsihteerille aikomuksestaan hyväksyä sopimus,ON PÄÄTTÄNYT SEURAAVAA:1 artikla Hyväksytään yhteisön puolesta vuoden 1986 kansainvälinen kaakaosopimus.Yhteisö ja sen jäsenvaltiot, suoritettuaan tätä varten vaadittavat sisäiset menettelyt, ilmoittavat Yhdistyneiden Kansakuntien pääsihteerille hyväksyvänsä vuoden 1986 kansainvälisen kaakaosopimuksen tuojajäseninä sopimuksen 67 artiklan säännösten mukaisesti.Sopimuksen teksti on päätöksen 87/166/ETY liitteenä.2 artikla Neuvoston puheenjohtaja nimeää henkilön, joka on valtuutettu tallettamaan hyväksymisasiakirja yhteisön puolesta.Tehty Brysselissä 26 päivänä maaliskuuta 1992.Neuvoston puolestaPuheenjohtajaJoaquim FERREIRA DO AMARAL(1) EYVL N:o L 69, 12.3.1987, s. 24